‘’Ուկրաինա ներխուժելու դեպքում Ռուսաստանը կկանգնի տնտեսական խստագույն պատժամիջոցների առջեւ’’
Երեքշաբթի օրն անցկացված առցանց գագաթաժողովում ԱՄՆ-ի նախագահ Ջո Բայդենն իր ռուս գործընկեր Վլադիմիր Պուտինին ներկայացրել է այն քայլերը, որոնք ԱՄՆ-ը կձեռնարկի, եթե Մոսկվան որոշի ներխուժել Ուկրաինա:
Երեքշաբթի օրն անցկացված հեռավար գագաթաժողովի ժամանակ ԱՄՆ-ի նախագահ Ջո Բայդենը Պուտինին զգուշացրել է դադարեցնել զորքերի մոբիլիզացումն ուկրաինական սահմանի երկայնքով, որոնց թիվն, ըստ որոշ հաշվարկների հասել է գրեթե 100,000-ի: Ինչպես ազգային անվտանգության հարցերով խորհրդական Ջեյք Սալիվանն է ասում. «Եթե Ռուսաստանը նորից ներխուժում իրականացնի Ուկրաինայում, Միացյալ Նահանգները և եվրոպացի դաշնակիցները կպատասխանեն ուժեղ տնտեսական միջոցներով։ Մենք լրացուցիչ պաշտպանական գույք կտրամադրենք ուկրաինացիներին եւ լրացուցիչ միջոցներով արեւելյան թեւում կուժեղացնենք ՆԱՏՕ-ի մեր դաշնակիցներին», ասել է նա: Հիշեցնենք, որ Ուկրաինան իր արևելյան շրջաններում ռուսամետ անջատողականների դեմ պայքարում է 2014 թվականից ի վեր, այն բանից հետո, երբ Մոսկվան զավթեց Ղրիմը։ Գագաթաժողովում Պուտինը Բայդենից երաշխիքներ է պահանջել, որ ՆԱՏՕ-ն իր կազմի մեջ չի ներառի Ուկրաինային: Ինչպես Կրեմլի խոսնակ Դմիտրի Պեսկովն է ասել, «Սա աշխատանքային քննարկում է շատ ծանր ժամանակահատվածում, երբ լարվածության մասշտաբները Եվրոպայում հասել են չափազանց բարձր մակարդակի»։ «Ամերիկայի Ձայն»-ի հարցին, թե արդյոք ԱՄՆ-ը պատրաստ է դեպի Ուկրաինա ռուսական ներխուժման և դեպի Թայվան Չինաստանի կողմից ներխուժման դեպքերում հանդես գալ որոշակի գործողություններով, ազգային անվտանգության հարցերով խորհրդական Ջեյք Սալիվանը պատասխանել է. ‘’Միացյալ Նահանգները պատրաստվում է ձեռնարկել զսպման եւ դիվանագիտական հնարավոր բոլոր գործողությունները, որպեսզի համոզվենք, որ Թայվանի սցենարը երբեք տեղի չունենա: Փորձելու ենք նաեւ կանխել որեւէ ներխուժում դեպի Ուկրաինա’’, ասել նա ու ավելացրել, որ այս պահին դա ԱՄՆ-ի արտաքին քաղաքականության գլխավոր նպատակն է: Սպիտակ տունը հայտնում է, որ ԱՄՆ-ի ու Ռուսաստանի առաջնորդներն արդյունավետ քննարկում են ունեցել նաեւ Իրանի միջուկային ծրագրի շուրջ ներկա պահին կանգ առած բանակցությունների մասին: Ըստ Ռոյթերս գործակալության, Բայդեն-Պուտին հեռավար հանդիպումից մեկ օր անց Կրեմլը հայտարարել է, որ ‘’բարդ առճակատման իրավիճակի’’ շուրջ շատ շուտով քննարկումներ են անցկացվելու երկու կողմերի բարձրաստիճան պաշտոնյաների միջեւ: